《游嵩山联句》
宋代·王辟疆

灵境中天秀，雄名古到今。位尊朝列岳，势重压千岑。

静锁神仙朝，高盘宇宙心。孤棱标日月，绝仞倚戈坛。

彩楝灵柯邃，层坛净刹深。民祈传觋语，国祀致君忱。

碑古宇生字，堂虚画蠹金。山呼曾荐寿，神降即为霖。

事怪涂山石，形端玉女砧。

峰峦排翠玉，滩濑漱呜琴。蕙帐人谁继，金泥迹可寻。

唐经藏宝妙，魏殿想銮音。

云作他方雨，松连别院阴。谷泉长浸斗，顶路欲扪参。

探穴魂潜动，扪萝力不禁。箕熊分蚁垤，伊洛认蹄涔。

鸟道樵夫去，龙潭驿使临。众仙停羽驾，昔帝俨宸襟。

选胜先看记，乘危可作箴。天门开四极，树品冠双林。

灵药看苗斸，香醪挈榼斟。道宫庭不扫，学馆突无黔。

垄麦风摇浪，溪淙石耸簪。杂花春烂漫，老木夜萧森。

夕照河光接，晴岚塔影侵。深崖藏积雪，虚壑响幽禽。

溪月寒澄霁，岩烟暮杳沈。寺桥横螮蝀，禅磬击谬琳。

拂壁题新字，逢僧举旧吟。疲骖何处解，高阁在崎嵚。

作者简介：王辟疆，字弱翁。仁宗嘉祐六年（一○六一）以著作佐郎签书虢州军事判官。神宗熙宁九年（一○七六）为太常博士（清嘉庆《零陵县志》卷一四）。事见《宋诗纪事补遗》卷一五引华山凉轩题名石刻。今录诗三首。